பிரித்தானிய இந்தியாவின் வரலாறு (நூல்)

***பிரித்தானிய இந்தியாவின் வரலாறு*** (*The History of British India*) என்பது ஸ்காட்லாந்து வரலாற்றாசிரியரும், பொருளாதார நிபுணரும், அரசியல் கோட்பாட்டாளரும், மெய்யிலாளருமான  ஜேம்ஸ் மில்  எழுதிய மூன்று தொகுதிகள் கொண்ட ஒரு படைப்பாகும். இது இந்தியாவில் கம்பெனி ஆட்சியின் வரலாற்றை விவரிக்கிறது. 1817 இல் முதன்முதலில் வெளியிடப்பட்ட இந்தப் படைப்பு, பெரும் எண்ணிக்கையில் விற்பனை ஆனது. மேலும் இந்நூல் மில்லுக்கு "ஓரளவு நல்ல வருவாயையும்" பெற்றுத் தந்தது. மில், ஆதிக்கம் செலுத்திய அரசியல் சக்திகள் மற்றும் அவற்றின் சமய சார்புகளின் அடிப்படையில் இந்திய வரலாற்றை இந்து, முசுலிம், பிரித்தானியர் காலங்கள் என வகைப்படுத்தினார்.  மில், தான் இந்தியாவிற்குச் சென்றதில்லை என்றும், எந்த இந்திய மொழியையும் பேசத் தெரியாது என்றும் குறிப்பிட்டார். இந்தப் படைப்பில், மில் அடிக்கடி இந்து பண்பாடு, மரபுகள் ஆகியவற்றைக் கண்டித்தார். மேலும் இது அந்தக் காலகட்டத்தில் பிரிட்டனில் நிலவிய இந்திய எதிர்ப்பு உணர்வுகளுக்கு ஒரு எடுத்துகாட்டாக வரலாற்றாசிரியர்களால் பார்க்கப்படுகிறது. 

## தோற்றம்
ஜேம்ஸ் மில் 1808 ஆம் ஆண்டில் இந்தியாவில் கம்பெனி ஆட்சி வரலாறு குறித்த நூலை எழுதத் தொடங்கினார். அதை முடிக்க சுமார் ஏழு ஆண்டுகள் ஆகும் என்று எதிர்பார்த்தார். ஆனால் அதற்கு பதிலாக பன்னிரண்டு ஆண்டுகள் ஆனது. இறுதியில் 1818 ஆம் ஆண்டின் தொடக்கத்தில் மூன்று பெரிய தொகுதிகளாக வெளியிடப்பட்டன.  அந்தப் இந்தப் படைப்பு பெரும் எண்ணிக்கையில் விற்பனையானதுடன் மில்லுக்கு முதல் முறையாக "ஓரளவு நல்ல வருவாயையும்" பெற்றுத் தந்தது. மேலும் இது டேவிட் ரிக்கார்டோ, ஜோசப் ஹியூம் ஆகியோரின் ஆதரவுடன்,  1819 ஆம் ஆண்டில் பிரித்தானிய கிழக்கிந்திய நிறுவனத்தில் கடிதப் பரிமாற்றத்திற்கான உதவி (பின்னர் தலைமை) தேர்வாளராக  ஆண்டுக்கு £ 800 சம்பளத்துடன் மில் நியமிக்கப்படுவதற்கு உதவியது. 1836 ஆம் ஆண்டில் அவர் இறந்தபோது, இந்த வருமானம் சுமார் £2,000 ஆக உயர்ந்திருந்தது. 

## சுருக்கம்
*பிரித்தானிய இந்தியாவின் வரலாறு* என்பது ஒரு மகத்தான படைப்பாகும். இதில் ஜேம்ஸ் மில் இந்தியாவின் வரலாறு, பண்புக்கூறுகள், சமயம், இலக்கியம், கலைகள், சட்டங்களைக் சித்தரிப்பதோடு,  இந்திய காலநிலையின் தாக்கத்தையும் விளக்கினார். மேலும் இந்தியா பற்றி திரட்டப்பட்ட தகவல்களை ஒரு பரந்த கோட்பாட்டுச் சட்டகத்திற்குள் அமைப்பதையும் அவர் நோக்கமாகக் கொண்டிருந்தார்.

இந்தப் படைப்பு ஒரு முன்னுரையுடன் தொடங்குகிறது, அதில் மில் தான் இந்தியாவிற்குச் சென்றதில்லை என்றும் அதன் தாய்மொழிகள் எதுவும் தெரியாது என்றும் குறிப்பிடுகிறார்.  

இருப்பினும், மில் இந்த முன்னுரையில், தனது படைப்பு ஒரு "விமர்சனப்பூர்வமான அல்லது மதிப்பிடும் வரலாறு" என்று கூறுகிறார்; இது  இந்து சமய பழக்கவழக்கங்கள் குறித்த மிகக்  கடுமையான  விமர்சனங்களையும், மூடநம்பிக்கை, அறியாமை, பெண்களை இழிவுபடுத்தும் போக்கு ஆகியவற்றால் அடையாளப்படுத்தப்படும் ஒரு "பின்தங்கிய" பண்பாடு மீதான கண்டனங்களையும் கொண்டது என்கிறார்.   கணவர் இறந்த பிறகு, விதவை உடன்கட்டை ஏறி  மாய்த்துக்கொள்ள கட்டாயப்படுத்தப்படும் இந்து சமய வழக்கமான சதி முறையை, 1829-ஆம் ஆண்டில் ஆங்கிலேயர்கள் தடை செய்வதற்கு, இவரது படைப்பு ஒரு முக்கியத் தூண்டுதலாக அமைந்தது.

வரலாற்றுப் பார்வையில், மில், இந்தியாவில் பிரித்தானியர் பரந்த நிலப்பரப்புகளைக் கைப்பற்றிய கதையைக் கூறுகிறார். இந்தக் கையகப்படுத்தல்களிலும், பின்னர் கைப்பற்றப்பட்ட பிரதேசங்களின் நிர்வாகத்தில் ஈடுபட்டவர்களை விமர்சிப்பதோடு, கிழக்கிந்திய கம்பெனி போன்ற வணிக ஏகபோகங்களின் தீங்கு விளைவிக்கும் தாக்கங்களையும் வெளிச்சம் போட்டுக் காட்டுகிறார்.  ஒரு மெய்யியலாளராக, மில் இந்திய பண்பாடுகளை விவரிக்க அரசியல் கோட்பாட்டைப் பயன்படுத்தினார். நிறுவனங்கள், கருத்துக்கள், வரலாற்று செயல்முறைகளில் அவருக்கு ஆர்வம் இருந்தது. அதே நேரத்தில் அவரது படைப்பில் மனிதகள் குறித்த ஆர்வம் ஒப்பீட்டளவில் குறைவாக இருந்தது. ஏனெனில் அவர் பிரித்தானிய இந்தியாவின் வரலாற்றில் ராபர்ட் கிளைவ், வாரன் ஹேஸ்டிங்ஸ் மற்றும் பிற முக்கிய மனிதர்கள் அல்லது அதன் புகழ்பெற்ற போர்களையோ சித்தரிக்க முற்படவில்லை.  உண்மையில், இந்த *வரலாறு* " பெந்தாமிய 'மெய்யியல் வரலாறு' படைப்பு, இதிலிருந்து வாசகர் மனித இயல்பு, பகுத்தறிவு மற்றும் மதம் பற்றிய பாடங்களைக் கற்றுக்கொள்ள வேண்டும்" என்று அழைக்கப்படுகிறது. 

மில் இந்தியாவுக்கு எப்போதும் சென்றதில்லை என்ற போதிலும், அவரது இப் பணி நாட்டை ஆளும் பிரித்தானிய அமைப்பில் ஆழமான தாக்கத்தை ஏற்படுத்தியது. இந்தியாவுடனான அவரது பிற்கால அதிகாரப்பூர்வ தொடர்பும் அதே போன்ற ஒரு தாக்கத்தை ஏற்படுத்தியது. 

கீழைத்தேயவியலாளரான ஹோரேஸ் ஹேமன் வில்சன் இந்நூலின் பிந்தைய பதிப்புகளைப் பதிப்பித்ததுடன், *1805 முதல் 1835 வரையிலான பிரித்தானிய இந்தியாவின் வரலாறு* எஎனும் தலைப்பிலான ஒரு தொடர்ச்சியின் மூலம், இதன் வரலாற்றுக்காலத்தை 1835 வரை நீட்டித்தார். மேலும், இந்தியா மற்றும் அதன் மொழிகள் குறித்த தனது சொந்த அறிவின் அடிப்படையில், மில்லின் படைப்பில் அவர் குறிப்புகளையும் சேர்த்தார். *பிரித்தானிய இந்தியாவின் வரலாறு* என்னும் இந்நூல்  அச்சுவடிவில் வெளிவந்துகொண்டிருக்கிறது.

## இந்தியர்கள் குறித்த பார்வைகள்
வரலாற்றாசிரியர் தாமஸ் ட்ராட்மேனின் கூற்றுப்படி, "ஜேம்ஸ் மில்லின் மிகவும் செல்வாக்குமிக்க *பிரித்தானிய இந்தியாவின் வரலாறு* (1817) – குறிப்பாக பத்து அத்தியாயங்களைக் கொண்ட 'இந்துக்களைப் பற்றி' என்ற நீண்ட கட்டுரை."&nbsp;– பிரித்தானியரிடையே நிலவிய இந்திய வெறுப்பிற்கும் , கீழைத்தேயவியலின் மீதான பகையுணர்வுக்கும் மிக முக்கியமான ஒரே ஆதாரமாகத் திகழ்கிறது."  'இந்துக்களைப் பற்றி' எனும் பகுதியிலுள்ள 'பொதுவான சிந்தனைகள்' என்ற தலைப்பிட்ட அத்தியாயத்தில், மில் பின்வருமாறு எழுதியுள்ளார்: "இந்துவின் வெளித்தோற்றத்தில் காணப்படும் அந்தப் பளபளப்பான  மெருகுக்கு அடியில், வஞ்சகமும் துரோகமும் இழைக்கும் பொதுவான மனப்பாங்கே மறைந்திருக்கிறது".  

இந்தியர்கள் ஒரு 'தரம் தாழ்ந்த இனம்' என்ற கருத்தை மாக்ஸ் முல்லர் எதிர்த்தார்; ஏனெனில் அத்தகைய பார்வை தவறானது என்பது மட்டுமல்லாமல், அதை  ஆங்கிலேயர் ஆள்வதற்கான ஒரு  'தார்மீக நியாத்தை' உருவாக்குவதாக உள்ளது. அத்தகைய தவறான எண்ணங்களுக்கும், நச்சுக்களுக்கும் ஒரு மூலமாக இருந்ததும், இன்றும் இருப்பதும் ஜேம்ஸ் மில்லின் 'பிரித்தானிய இந்தியாவின் வரலாறு' என்ற நூலாகும்.

## பதிப்புகள்
*1817. *The History of British India* (1st ed.), 3 vols. London: Baldwin, Cradock and Joy. volume I, volume II, volume III. .
*1820. *The History of British India* (2nd ed.), 6 vols. London: Baldwin, Cradock and Joy. .
*1826. *The History of British India* (3rd ed.), 6 vols. London: Baldwin, Cradock and Joy. .
*1848. *The History of British India* (4th ed.), 10 vols., edited by H. H. Wilson. London: James Madden. .
*1858. *The History of British India* (5th ed.), 10 vols., edited by H. H. Wilson. London: James Madden. .
*1972. *The History of British India* (reprint), 3 vols. புது தில்லி: Associated Publishing House. . .
*1997. *James Mill's History of British India*, 10 vols. (including Horace Hayman Wilson's continuation to 1835). London: Routledge. . .
### ஐந்தாம் பதிப்பு
பத்துத் தொகுதிகளைக் கொண்ட ஐந்தாம் பதிப்பை (1858), ஹோரேஸ் ஹேமன் வில்சன் தொகுத்துள்ளார். முதல் ஆறு தொகுதிகள் முந்தைய ஆறு தொகுதிப் பதிப்புகளை அடிப்படையாகக் கொண்டவை. அதேசமயம் ஏழு முதல் ஒன்பது வரையிலான தொகுதிகள் முந்தைய மூன்று தொகுதிப் பதிப்புகளை அடிப்படையாகக் கொண்டவை. பத்தாவது தொகுதி ஒரு  பொருளடக்கத் தொகுதியாகும், இது இரண்டு பொருளடக்கங்களாகப் பிரிக்கப்பட்டுள்ளது; முதல் பொருளடக்கம் ஒன்று முதல் ஆறு வரையிலான தொகுதிகளுக்கும், இரண்டாவது பொருளடக்கம் ஏழு முதல் ஒன்பது வரையிலான தொகுதிகளுக்கும் உரியது.
* 1527-1707, Commencement, The Hindus ....
*     .... Hindus, Mohammedans
* 1708-1773, The East India Company
* 1773-1784, Pitt's Act
* 1784-1805, The Mahrattas ....
* 1784-1805, .... The Mahrattas
* 1805-1813, Peace with the Mahrattas
* 1813-1823, Administration of Marquis of Hastings
* 1823-1835, Administration of Lord Bentinck
* an index to the James Mills volumes (1-6), and an index to the Horace Wilson volumes (7-9)

## மேற்கோள்கள்

பகுப்பு:Webarchive template wayback links
பகுப்பு:பிரித்தானிய இந்தியா குறித்த நூல்கள்
பகுப்பு:முகலாயப் பேரரசு குறித்த நூல்கள்